**Térey János**

A hajdú, a nagykun, a tót meg a jász

Amikor bántanak, belecsikordul

Egy fölfegyverzett marhapásztor

Idebent.

Amikor hevülök, nagykun lobogás fűt,

Máskor felvidéki morcosság fagyaszt:

A puszta, a Tátra, belül.

Ha magasat ugrom, velem rugaszkodik

A jobbágysorától megváltott jász,

Aki végső soron perzsa,

Velem úszik a nyakas, balkáni hajdú,

Arcom pírja a magyar ajkú tóté:

Olvasztótégelyük, én…

„Az Ős vagyok, mely sokasodni foszlik” –

Biztos? A vér és a földrajz a jellemre nézve

Nem sokat jelent.

Nőcsábásznak mondott nagyapám,

„Cifra” Tóth János

Az Arany Bika Szállóba járt kártyázni.

Ahol most a török büfé van a sarkon?

Nem, különterembe, nyalka cívisek közé.

Nemsokára háború.

A bombát elkerültük.